text: Bilka beholder sin elite-smiley
  07 januar 2014 kl. 13.05
  Bilka i Kolding beholder sin elite-smiley, selvom der indtil i går var nullermænd og indgroet snavs blandt kylling og oksekød i frysediskene. 
  Fødevarestyrelsen Sydjylland har tirsdag været på inspektion og konstateret, at der nu er gjort effektivt og tilfredsstillende rent.
  - Vores inspektion i Kolding gav ikke grund til påtale. Og vi kan kun fratage en elite-smiley, hvis vi selv konstaterer en dårlig hygiejne-standard, siger sekstionsleder Eva Rosenørn, Fødevarestyrelsen Sydjylland til TV SYD.
  Det er første gang siden 12. august 2012, at Fødevarestyrelsen i dag var på kontrolbesøg i Bilka i Kolding.
  Ægteparret Mona og Pouli Frank fra Vorbasse handlede i Bilka i Kolding Storcenter før jul. De kunne ikke undgå at se, at der var frysediske, som var snavsede.
  Nullermænd og fastgroet snavs tydede på, at der ikke havde været gjort rent i lang tid.
  Parret fra Vorbasse tog også i Bilka i Kolding efter jul. Her lå der endnu mere skidt mellem madvarerne.
   - Se mere om smiley-oprdningen her
  Bilka i Kolding satte straks mandag et større mandskab til at gøre rent i frysediskene.
  Mads Hvitved Grand, pressechef i Dansk Supermarked, indrømmede i TV SYD mandag aften, at de eksempler, som TV SYD viste var langt under den standard, som varehusene gerne vil have.
  